ອີຈິບຈະດໍາເນີນຄະດີ ພວກຜູ້ຕ້ອງສົງໄສ ໃຫ້ເງິນຊ່ວຍເຫລືອ ແກ່ພວກນິຍົມ ປະຊາທິປະໄຕ
ສະຫະລັດໄດ້ສະແດງຄວາມເປັນຫ່ວງ ຢ່າງເລິກເຊິ່ງອອກມາ ກ່ຽວກັບການດໍາເນີນຄະດີ ພວກນັກເຄື່ອນໄຫວໃນອີຈິບ.
ສະຫະລັດໄດ້ສະແດງຄວາມເປັນຫ່ວງຢ່າງເລິກເຊິ່ງອອກມາກ່ຽວກັບການຕັດສິນໃຈຂອງອີ ຈິບ ທີ່ຈະດໍາເນີນຄະດີ 43 ຄົນ ໃນຂໍ້ຫາຖານໃຫ້ເງິນຊ່ອຍເຫລືອທີ່ຜິດກົດໝາຍ ແກ່ບັນ ດາກຸ່ມນິຍົມປະຊາທິປະໄຕນັ້ນ ແຫລ່ງຂ່າວທາງຕຸລາການໃນກຸງໄຄໂຣ ກ່າວໃນວັນອາທິດວານນີ້ວ່າ ຄະດີຂອງພວກຕ້ອງ ສົງໄສ 43 ຄົນນີ້ ຊຶ່ງຮວມທັງຄົນອາເມຣິກັນ 19 ຄົນ ຊາວເຊີເບຍ 5 ຄົນ ຊາວເຢຍຣະ ມັນ2 ຄົນຊາວອາຫຣັບ 3 ຄົນ ແລະຊາວອີຈິບອີກຈໍານວນນຶ່ງ ໄດ້ຖືກຍົກຍ້າຍໄປຍັງສານ ອາຍາໃນກຸງໄຄໂຣແລ້ວ ໃນບັນດາຄົນອາເມຣິກັນ 19 ຄົນນັ້ນ ມີທ່ານ Sam LaHood ຫົວໜ້າຫ້ອງການປະຈໍາອີຈິບ ຂອງສະຖາບັນ Republican ລະຫວ່າງຊາດ ແລະເປັນ ລູກຊາຍຂອງທ່ານ Ray LaHood ລັດຖະມົນຕີກະຊວງຂົນສົ່ງສະຫະລັດ ພວກພິພາກສາທີ່ກໍາກັບໃນການສືບສວນ ຍັງໄດ້ຕັ້ງຂໍ້ຫາໃສ່ພວກນັກເຄື່ອນໄຫວຕ່າງປະ ເທດແລະອີຈິບດັ່ງກ່າວ ທີ່ໄດ້ຖືກຫ້າມບໍ່ໃຫ້ເດີນທາງອອກຈາກປະເທດນັ້ນ ວ່າ ເປີດຫ້ອງ ການເຫລົ່ານີ້ໂດຍບໍ່ມີໃບອະນຸຍາດທີ່ຈໍາເປັນ ເວລານີ້ ຍັງບໍ່ມີການຕັ້ງກໍານົດເວລາສໍາລັບການເລີ້ມດໍາເນີນຄະດີເທື່ອ ທ່ານນາງ Victoria Nuland ໂຄສົກປະຈໍາກະຊວງການຕ່າງປະເທດສະຫະລັດກ່າວວ່າ ທາງກຸງວໍຊິງຕັນມີຄວາມເປັນຫ່ວງຢ່າງເລີກເຊີ່ງນໍາເຫດການທີ່ຜັນຂະຫຍາຍອອກນີ້ ແລະ ກໍາລັງຊອກຫາຄວາມກະຈ່າງແຈ້ງຈາກລັດຖະບານອີຈິບຢູ່ ໃນວັນເສົາຜ່ານມານີ້ ລັດຖະມົນຕີການຕ່າງປະເທດສະຫະລັດ Hillary Clinton ໄດ້ ເຕືອນຄູ່ຕໍາແໜ່ງຈາກອີຈິບວ່າ ບັນຫາຂັດແຍ້ງກັນນີ້ອາດຈະນໍາໄປສູ່ການສູນເສຍການ ຊ່ອຍເຫລືອທາງດ້ານທະຫານເປັນມູນຄ່າຫລາຍກວ່າ 1 ພັນ 300 ລ້ານໂດລາຕໍ່ປີ ທີ່ສະ ຫະລັດມອບໃຫ້ກຸງໄຄໂຣນັ້ນ ແຕ່ລັດຖະມົນຕີຕ່າງປະເທດຂອງອີຈິບ ທ່ານ Mohamed Amr ໄດ້ກ່າວຕອບໃນວັນອາທິດວານນີ້ ວ່າລັດຖະບານບໍ່ສາມາດເຂົ້າແຊກແຊງໃນວຽກ ງານຂອງຝ່າຍຕຸລາການນີ້ໄດ້